Konklużjonijiet tal-Kunsill dwar l-għalliema u l-ħarrieġa Ewropej għall-futur

(2020/C 193/04)

IL-KUNSILL TAL-UNJONI EWROPEA,

FILWAQT LI JFAKKAR fil-kuntest politiku għal din il-kwistjoni kif jinsab fl-Anness għal dawn il-konklużjonijiet;

FILWAQT LI JIRRIKONOXXI LI:

1. L-edukazzjoni u t-taħriġ isawru l-umanità u għandhom rwol trasformattiv kemm għall-individwi kif ukoll għas-soċjetà. Huma importanti għall-involviment soċjali, ekonomiku, demokratiku u kulturali taċ-ċittadini, kif ukoll għat-tkabbir, l-iżvilupp sostenibbli, il-koeżjoni soċjali u l-prosperità fl-Unjoni. Edukazzjoni u taħriġ ta’ kwalità rilevanti, inklużivi u ekwi mhux biss jipprovdu liċ-ċittadini b’għarfien, ħiliet u kompetenzi f’konformità ma’ żviluppi attwali u futuri, iżda wkoll isawru l-attitudnijiet, il-valuri u l-imġiba tagħhom, u b’hekk ikunu jistgħu jirnexxu professjonalment u personalment u jkunu parteċipanti attivi u responsabbli fis-soċjetà.

2. L-għalliema u l-ħarrieġa (1), fil-livelli kollha u f’kull tip ta’ edukazzjoni u taħriġ, huma forza indispensabbli li tixpruna l-edukazzjoni u t-taħriġ. Huma għandhom rwol kruċjali fit-tħejjija ta’ individwi minn kull ambjent u ta’ kull età biex jgħixu, jitgħallmu u jaħdmu fid-dinja tal-lum, kif ukoll biex joħolqu u jmexxu bidliet futuri.

3. Fil-kuntest ta’ bidliet kostanti soċjali, demografiċi, kulturali, ekonomiċi, xjentifiċi, ambjentali u teknoloġiċi, id-dinja tal-edukazzjoni u t-taħriġ qiegħda tinbidel, u l-istess jgħodd għall-professjoni tal-għalliema u tal-ħarrieġa li qed tiffaċċa eżiġenzi, responsabbiltajiet u aspettattivi li qed jiżdiedu. L-innovazzjonijiet u l-isfidi kontinwi għandhom effett mhux biss fuq il-kompetenzi meħtieġa, iżda wkoll fuq il-benesseri tal-għalliema u l-ħarrieġa u l-attrattività tal-professjoni tat-tagħlim.

4. L-għalliema u l-ħarrieġa Ewropej huma s-sisien taż-Żona Ewropea tal-Edukazzjoni, bi rwol ċentrali fil-promozzjoni tad-dimensjoni Ewropea tat-tagħlim (2), biex l-istudenti jiġu appoġġati biex jifhmu u jesperjenzaw is-sens ta’ identità u appartenenza Ewropea.

FILWAQT LI JIRRIKONOXXI LI:

5. Il-kriżi attwali kkawżata mill-COVID-19 ġabet sfida bla preċedent għall-għalliema u l-ħarrieġa fil-livelli kollha u f’kull tip ta’ edukazzjoni u taħriġ. Huma kienu meħtieġa jersqu rapidament minn tagħlim wiċċ imb’wiċċ għal tagħlim fil-biċċa l-kbira f’distanza, u fil-biċċa l-kbira tagħlim virtwali. F’ċirkostanzi eċċezzjonali bħal dawn, l-għalliema u l-ħarrieġa wrew impenn impressjonanti, kreattività, kollaborazzjoni bejn il-pari u għamlu sforzi sinifikanti biex jiżguraw li kemm it-tagħlim kif ukoll il-progress tal-istudenti jkomplu, inkluż billi jipprovdu appoġġ għall-benesseri tagħhom.

KONXJU LI:

6. F’konformità mal-prinċipju tas-sussidjarjetà, li jinkludi wkoll il-professjoni tat-tagħlim, ir-responsabbiltà għall-organizzazzjoni u l-kontenut tas-sistemi tal-edukazzjoni u t-taħriġ hija tal-Istati Membri. F’dan il-kuntest, l-Istati Membri għandhom rekwiżiti differenti f’termini ta’ tipi u livelli ta’ kwalifiki meħtieġa għall-aċċess u l-progress fil-professjoni tat-tagħlim (3).

7. It-tlestija ta’ livelli ogħla ta’ edukazzjoni u taħriġ tista’ tipprovdi lill-għalliema u l-ħarrieġa prospettivi b’sett aktar komprensiv ta’ kompetenzi, inkluż dawk meħtieġa biex tiġi żviluppata l-awtonomija professjonali fil-prattiki ta’ tagħlim tagħhom. Dan jista’ mbagħad jikkontribwixxi għal aktar sodisfazzjon fix-xogħol, kif ukoll għall-perċezzjoni tal-valur u r-rispett lejn il-professjoni (4).

8. L-għalliema u l-ħarrieġa għandhom ir-responsabbiltà li jiffaċilitaw il-kisba ta’ kompetenzi ewlenin (5) u ħiliet professjonali mill-istudenti, mhux biss biex jippreparawhom biex iwettqu b’suċċess impjiegi futuri — li wħud minnhom għadhom lanqas biss huma magħrufa — iżda wkoll biex irawmu r-responsabbiltà soċjali u l-impenn ċiviku tagħhom, biex jittrasmettu l-valuri umani, kif ukoll biex jappoġġaw it-tkabbir u l-benesseri personali tagħhom.

9. L-għarfien espert pedagoġiku u dak relatat mas-suġġett tagħhom, kif ukoll l-impenn, l-entużjażmu, is-sodisfazzjon fix-xogħol tagħhom u l-fiduċja fihom infushom, għandhom impatt fuq r-riżultati tat-tagħlim, il-progress u l-benesseri tal-istudenti. Billi jservu ta’ mudelli għat-tagħlim tul il-ħajja, l-għalliema u l-ħarrieġa jistgħu jimmotivaw l-involviment u r-responsabbiltà tal-istudenti għat-tagħlim tul il-ħajja tagħhom stess, filwaqt li jistimulaw l-interess tagħhom u jinkoraġġixxu l-kurżità u l-kreattività.

10. Bħala reazzjoni għal rwoli, responsabbiltajiet u aspettattivi differenti u dejjem aktar esiġenti għall-istudenti, il-mexxejja tal-istituzzjonijiet, dawk li jfasslu l-politika, il-ġenituri u l-komunitajiet, fejn applikabbli u f’konformità maċ-ċirkostanzi nazzjonali, l-għalliema u l-ħarrieġa jeħtieġ li jibqgħu impenjati u appoġġati biex jirrispondu b’mod effettiv għall-bidliet u l-isfidi. Dawn l-isfidi jistgħu jkunu preżenti fi grad differenti fi Stati Membri differenti, u huma speċjalment relatati, iżda mhux limitati għal: (a) ibbilanċjar ta’ aspetti differenti tal-ammont ta’ xogħol tagħhom, ħafna drabi l-ġestjoni ta’ ħafna kompiti amministrattivi, il-parteċipazzjoni fit-tmexxija istituzzjonali, l-għoti ta’ appoġġ u gwida lill-istudenti tagħhom, l-ippjanar u jsibu ż-żmien għall-kollaborazzjoni bejn il-pari u l-iżvilupp professjonali tagħhom, filwaqt li fl-istess ħin kontinwament jiżviluppaw u jżommu l-kwalità tat-tagħlim tagħhom u r-riżultati tal-apprendiment tal-istudenti; (b) inkoraġġiment tal-iżvilupp tal-potenzjal intellettwali, emozzjonali, soċjali u kreattiv tal-istudenti b’mod olistiku, filwaqt li fl-istess ħin jiżguraw il-progress edukattiv tagħhom; (c) l-użu ta’ diversi metodi u prattiki ta’ tagħlim ibbażati fuq ir-riċerka, l-integrazzjoni ta’ metodi u approċċi innovattivi u diġitali, b’enfasi fuq approċċi ffukati fuq l-istudent u bbażati fuq il-kompetenza, f’konformità mal-ħtiġijiet individwali u li qed jevolvu tal-istudenti, sabiex jiġi ffaċilitat il-proċess ta’ tagħlim u jiġi appoġġat il-ħolqien konġunt ta’ metodi ta’ apprendiment u ta’ tagħlim, filwaqt li jiġi żgurat li tali prattiki huma inklużivi, soċjalment ġusti u ekwi; (d) il-ħidma f’ambjenti li ġew trasformati mit-teknoloġija, id-diġitalizzazzjoni u l-intelliġenza artifiċjali, filwaqt li tingħata attenzjoni lill-potenzjal pedagoġiku tagħhom u l-użu etiku, sikur u responsabbli tagħhom; (e) il-ħidma fi klassijiet u ambjenti ta’ tagħlim differenti f’termini lingwistiċi u kulturali, bi studenti li ġejjin minn ambjenti soċjoekonomiċi differenti, bi ħtiġijiet differenti, inkluż ħtiġijiet ta’ edukazzjoni speċjali (6) u salvagwardjar tal-inklużività; (f) il-parteċipazzjoni fit-tfassil tal-politika, b’mod partikolari fl-iżvilupp, l-implimentazzjoni u l-evalwazzjoni tar-riformi tal-edukazzjoni u t-taħriġ, inkluż ir-reviżjoni kontinwa tal-kurrikuli; (g) il-bini ta’ atmosfera ta’ appoġġ u kostruttiva f’ambjenti ta’ tagħlim, inkluż relazzjonijiet pożittivi u ta’ appoġġ reċiproku fi ħdan it-timijiet tagħhom u persunal edukattiv ieħor, studenti, familji u impjegaturi, fejn rilevanti; (h) il-ġestjoni tal-imġiba fil-klassi u potenzjalment il-prevenzjoni ta’ tipi differenti ta’ vjolenza, inkluż il-vjolenza ċibernetika, li tista’ taffettwa b’mod negattiv ir-riżultati u s-saħħa tal-istudenti; barra minn hekk, possibbilment il-ġestjoni ta’ mġiba vjolenti diretta lejhom stess; (i) l-għażla ta’ għodod, kriterji u metodi xierqa ta’ valutazzjoni, allinjati mar-riżultati ta’ tagħlim maħsubin, sabiex jingħata feedback ta’ kwalità u f’waqtu lil kull student li jista’ jiggwida u jtejjeb it-tagħlim ulterjuri tagħhom; (j) it-tagħlim b’riżorsi spiss limitati, inkluż infrastruttura edukattiva, spazji tat-tagħlim, tagħmir u għodod, inkluż għodod li jippermettu t-tagħlim online, li huma skarsi jew inadegwati.

11. Dawn l-isfidi huma saħansitra aktar esiġenti għall-għalliema u l-ħarrieġa ġodda (li għadhom kif ikkwalifikaw), peress li mill-ewwel snin ta’ tagħlim jew taħriġ qed jiffaċċjaw l-istess responsabbiltajiet bħall-kollegi tagħhom li għandhom aktar esperjenza. Barra minn hekk, jistgħu ta’ spiss isibu ruħhom jaħdmu f’ambjenti ta’ sfida, bħal istituzzjonijiet tal-edukazzjoni u t-taħriġ b’rati ogħla ta’ studenti li ġejjin minn ambjenti soċjoekonomikament żvantaġġati jew ta’ migrazzjoni (7). L-għalliema u l-ħarrieġa anzjani jistgħu jesperjenzaw diffikultajiet oħra, pereżempju li jiffaċċjaw distakk bejn il-ġenerazzjonijiet fuq il-post tax-xogħol.

12. Barra minn hekk, jista’ jkun hemm sfidi addizzjonali għall-għalliema u l-ħarrieġa li jaħdmu f’żoni rurali, remoti jew żvantaġġati, bħal dawk relatati mal-iżolament professjonali, infrastruttura limitata inkluż l-infrastruttura diġitali, aċċess għal appoġġ u opportunitajiet għal żvilupp professjonali jew tagħlim ta’ klassijiet b’etajiet u livelli differenti. Barra minn hekk, l-għalliema u l-ħarrieġa li jaħdmu f’żoni urbani b’densità għolja ta’ popolazzjoni jistgħu jiffaċċjaw sfidi aktar prominenti relatati mat-tagħlim tal-istudenti minn ambjenti multilingwi, multikulturali u soċjoekonomiċi differenti.

13. Għalkemm ħafna għalliema u ħarrieġa jikkondividu ħafna mill-istess sfidi, hemm ukoll, fi gradi differenti u fi Stati Membri differenti, sfidi speċifiċi relatati ma’ livelli u tipi differenti ta’ edukazzjoni u taħriġ, inkluż dawn li ġejjin: (a) fl-edukazzjoni u l-kura bikrija tat-tfal: — diffikultajiet biex jiġu attirati u miżmuma professjonisti tal-edukazzjoni u l-kura bikrija tat-tfal kwalifikati u mħarrġa sew; — it-tixjiħ tal-persunal u l-iżbilanċi bejn is-sessi, b’forza tax-xogħol prinċipalment femminili; — kondizzjonijiet tax-xogħol mhux attraenti, inkluż proporzjon għoli ta’ tfal/persunal, u nuqqas ta’ perkorsi ta’ karriera attraenti, kif ukoll nuqqas ta’ opportunitajiet għal żvilupp professjonali kontinwu; (b) fl-edukazzjoni skolastika: — hemm diffikultajiet relatati mal-attirar u ż-żamma ta’ studenti b’potenzjal għoli fl-edukazzjoni inizjali tal-għalliema (8), kif ukoll biex jiġu attirati gradwati u jinżammu l-għalliema diġà fil-professjoni; — il-popolazzjoni tal-għalliema qed tixjieħ; hemm ukoll żbilanċi bejn is-sessi, b’għalliema nisa b’mod predominanti, b’mod partikolari f’xi suġġetti u f’xi livelli ta’ edukazzjoni; barra minn hekk, il-professjoni tista’ ma tkunx kulturalment rappreżentattiva tal-komunità li qed tiġi moqdija; — dan kollu huwa rifless fin-nuqqas ta’ għalliema li ħafna Stati Membri qed jiffaċċjaw, kemm b’mod ġenerali, f’żoni ġeografiċi speċifiċi, f’ċerti oqsma, bħal STEM, jew nuqqas ta’ għalliema b’kompetenzi għat-tagħlim ta’ studenti bi bżonnijiet speċjali, tagħlim f’ambjent multikulturali jew multilingwi jew tagħlim ta’ studenti minn ambjenti soċjoekonomikament żvantaġġati (9); (c) fl-edukazzjoni u t-taħriġ vokazzjonali: — l-għalliema u l-ħarrieġa jeħtieġ li jkunu kompetenti fil-promozzjoni u l-iżvilupp ta’ ħiliet bażiċi u kompetenzi ewlenin, flimkien mat-tagħlim ta’ ħiliet u għarfien vokazzjonali u tekniċi aġġornati; — jista’ jkun hemm żieda fil-ħtieġa ta’ għalliema u ħarrieġa ta’ mudell ibridu li jaħdmu kemm f’istituzzjonijiet ta’ edukazzjoni u taħriġ vokazzjonali kif ukoll f’kumpanniji; — hemm ukoll il-ħtieġa għal kollaborazzjoni bejn l-għalliema u l-ħarrieġa, b’mod partikolari ħarrieġa fil-kumpanniji, minħabba r-rwoli u r-responsabbiltajiet komplementari tagħhom, speċjalment fl-għoti ta’ apprendistati u tagħlim ibbażat fuq ix-xogħol; — peress li jista’ toffri inċentivi aħjar, ix-xogħol fis-settur privat jista’ jkun aktar attraenti minn xogħol f’istituzzjonijiet ta’ edukazzjoni u taħriġ vokazzjonali; — ħafna Stati Membri jiffaċċjaw sfidi relatati mat-tixjiħ tal-għalliema u tal-ħarrieġa; (d) fl-edukazzjoni tal-adulti: — l-edukaturi tal-adulti għandhom rwol sinifikanti fil-promozzjoni u l-iżvilupp ta’ għarfien, ħiliet u kompetenzi kemm bażiċi kif ukoll professjonali; — huma jista’ jkollhom jindirizzaw l-isfida ppreżentata minn litteriżmu, numeriżmu u diffikultajiet lingwistiċi tal-istudenti jew f’livell baxx ta’ esperjenzi ta’ edukazzjoni u ta’ taħriġ; — peress li l-edukaturi tal-adulti spiss jaħdmu ma’ gruppi differenti ta’ studenti, jeħtieġ li jkunu ppreparati li japplikaw strateġiji u metodi ta’ tagħlim differenti u effettivi, sabiex jiġu ssodisfati l-ħtiġijiet, tiġi stimulata l-motivazzjoni u jiġu indirizzati modi ta’ tagħlim individwali tal-istudenti tagħhom; — sabiex l-individwi jingħataw is-setgħa li jimpenjaw ruħhom fit-tagħlim għat-titjib tal-ħiliet u t-taħriġ mill-ġdid, ir-rwol tal-għalliema u tal-ħarrieġa jista’ jeħtieġ li jiġi rivedut fid-dawl tal-kontribut potenzjali tagħhom għall-gwida u l-validazzjoni tal-ħiliet miksuba permezz tat-tagħlim mhux formali u informali; — l-edukaturi tal-adulti jistgħu jkunu meħtieġa jinvolvu ruħhom ma’ impjegaturi fir-rigward ta’ tagħlim ibbażat fuq ix-xogħol; — l-edukaturi tal-adulti spiss ma jkunux imħejjija speċifikament biex jgħallmu lill-adulti u jistgħu jaħdmu part-time jew bħala freelancers, u għalhekk il-professjonalizzazzjoni tagħhom tippreżenta sfida sinifikanti għall-iżgurar tal-kwalità tal-edukazzjoni għall-adulti; (e) fl-edukazzjoni għolja: — kwalifiki ta’ dħul għall-professjoni akkademika spiss ma jiffokawx fuq it-tagħmir tal-kandidati b’ħiliet xierqa ta’ tagħlim; — opportunitajiet fuq skala kbira u sistemiċi għal żvilupp professjonali kontinwu ffokat fuq it-titjib tal-ħiliet tat-tagħlim tal-persunal akkademiku mhumiex fis-seħħ fl-Istati Membri kollha; — ma tingħatax biżżejjed attenzjoni għall-appoġġ għall-iżvilupp tal-persunal interistituzzjonali, inkluż il-mobbiltà internazzjonali tat-tagħlim, iżda wkoll biex jinbnew komunitajiet ta’ prattiki u netwerks professjonali; — id-diversità tal-popolazzjoni tal-istudenti teħtieġ l-użu ta’ metodi ta’ tagħlim differenti bbażati fuq approċċ iċċentrat fuq l-istudent li jista’ jkun ta’ sfida għall-istituzzjonijiet tal-edukazzjoni għolja; — hemm żbilanċi bejn is-sessi f’xi dixxiplini akkademiċi u l-membri tal-persunal femminili huma sottorappreżentati b’mod speċjali fi gradi għolja; — għalkemm it-tagħlim huwa wieħed mit-tliet missjonijiet tal-edukazzjoni għolja, ir-riċerka spiss hija aktar apprezzata mit-tagħlim fl-evalwazzjoni fir-rigward tal-progressjoni fil-karriera; aktar tagħlim huwa ta’ spiss mitlub minn persunal żagħżugħ u ta’ grad medju, minħabba li l-progressjoni fil-karriera spiss tirriżulta f’inqas tagħlim u aktar ħin għal riċerka (10). 14. Għalkemm ir-rekwiżiti qed isiru aktar kumplessi u l-professjoni tagħhom qed issir aktar esiġenti, ħafna għalliema u ħarrieġa ma jħossuhomx rispettati jew apprezzati mis-soċjetà (11) u l-professjoni qed titlef l-attrattività tagħha f’ħafna Stati Membri.

JENFASIZZA LI:

15. Huwa essenzjali li l-kompetenzi tal-għalliema u l-ħarrieġa jkomplu jiġu żviluppati u aġġornati, biex jiġi żgurat l-għarfien espert tagħhom u titħeġġeġ l-awtonomija u l-involviment tagħhom, u biex jitrawmu l-benesseri personali u professjonali tagħhom, il-motivazzjoni u s-sens ta’ valur, it-tħejjija tagħhom biex jirreaġixxu b’mod adegwat għall-bidla, iżda wkoll jiġu mħeġġa jkunu proattivi u innovattivi fil-professjoni tagħhom.

16. Sabiex isir dak, jeħtieġ li jiġu żviluppati aktar il-politiki nazzjonali biex jappoġġaw il-ħidma tal-għalliema u l-ħarrieġa b’mod immirat u komprensiv, filwaqt li jitqiesu r-rekwiżiti u l-ħtiġijiet ta’ taħriġ identifikati mill-għalliema u l-ħarrieġa nnifishom, kif ukoll il-ħtiġijiet ta’ komunitajiet usa’ ta’ tagħlim, is-sejbiet rilevanti tar-riċerka dwar l-edukazzjoni u l-għanijiet ġenerali tal-politika nazzjonali dwar l-edukazzjoni u t-taħriġ. Barra minn hekk, huwa ta’ benefiċċju li jiġu offruti diversi mudelli ta’ taħriġ, inkluż tagħlim wiċċ imb’wiċċ, virtwali, imħallat u bbażat fuq ix-xogħol.

17. Approċċ komplementari u komprensiv huwa meħtieġ fil-livelli kollha u fil-partijiet kollha tal-edukazzjoni u t-taħriġ tal-għalliema u l-ħarrieġa. Dan għandu jinkludi r-reklutaġġ u l-għażla tal-istudenti, l-edukazzjoni inizjali tal-għalliema (inkluż it-traineeship), l-induzzjoni u l-mentoraġġ ta’ kwalità, kif ukoll il-promozzjoni u l-appoġġ tal-iżvilupp professjonali kontinwu matul il-karrieri tat-tagħlim tagħhom u, jekk rilevanti, il-mekkaniżmi ta’ evalwazzjoni. Jenħtieġ li tingħata attenzjoni speċjali lill-għalliema l-ġodda, billi jingħataw gwida u mentoraġġ addizzjonali, biex jiġi ffaċilitat il-bidu tal-karriera tagħhom u jingħataw għajnuna biex ilaħħqu mal-ħtiġijiet speċifiċi li qed jiffaċċjaw.

18. F’konformità maċ-ċirkostanzi nazzjonali, dan jista’ jkun ibbażat fuq oqfsa nazzjonali komprensivi, aġġornati u rilevanti ta’ kompetenza għall-għalliema u l-ħarrieġa (12), żviluppati fi djalogu strutturat u sistematiku mal-partijiet interessati rilevanti, li jirriflettu approċċi, strateġiji u metodi kontemporanji u innovattivi tat-tagħlim, kif ukoll ċirkostanzi emerġenti ġodda fis-soċjetà inġenerali. F’dan is-sens, huwa importanti li l-edukazzjoni u t-taħriġ għall-għalliema u l-ħarrieġa matul il-continuum professjonali jkopru b’mod aktar sistematiku t-temi u l-opportunitajiet ta’ tagħlim relatati max-xogħol f’ambjenti multilingwi u multikulturali, jaħdmu ma’ studenti bi bżonnijiet speċjali u minn ambjenti żvantaġġati, pedagoġiji diġitali, żvilupp sostenibbli u stil ta’ ħajja tajjeb għas-saħħa. F’dan il-kuntest, għandha tingħata attenzjoni speċjali lir-rekwiżiti u l-ħtiġijiet espressi mill-għalliema u l-ħarrieġa nfushom (13).

19. L-iżvilupp professjonali kontinwu tal-għalliema u l-ħarrieġa għandu jiġi perċepit bħala prekondizzjoni biex jiġu pprovduti tagħlim u taħriġ ta’ kwalità; għalhekk, jenħtieġ li l-għalliema u l-ħarrieġa jiġu mħeġġa jirriflettu fuq il-prattiki u l-ħtiġijiet ta’ taħriġ tagħhom, kif ukoll ikunu motivati u appoġġati biex jinvolvu ruħhom billi joffru opportunitajiet ta’ taħriġ ta’ kwalità, kif ukoll jagħtuhom żmien biex jipparteċipaw u jipprovdu inċentivi.

20. It-tisħiħ tar-rabta tal-għalliema u l-ħarrieġa mar-riċerkaturi jista’ jkollu effett pożittiv fuq l-iżvilupp professjonali tagħhom u jistimula prattiki ta’ tagħlim immexxija mir-riċerka, l-innovazzjoni u t-titjib.

21. Il-mobbiltà transfruntiera, jew fuq terminu qasir jew fit-tul, fiżika, virtwali jew imħallta, hija esperjenza qawwija ta’ tagħlim u opportunità siewja fl-iżvilupp tal-kompetenzi soċjali, interkulturali, multilingwi u interpersonali tal-parteċipanti, kemm għall-istudenti fl-edukazzjoni inizjali tal-għalliema kif ukoll għall-għalliema prattikanti u l-ħarrieġa fl-iżvilupp professjonali kontinwu tagħhom. Madankollu, jeżistu ostakli li jfixklu l-mobbiltà kemm tal-istudenti kif ukoll tal-għalliema prattikanti, bħan-nuqqas ta’ kompetenzi lingwistiċi, jew biex jinstabu sostituti għall-għalliema prattikanti. Barra minn hekk, il-programmi ta’ edukazzjoni inizjali għall-għalliema ħafna drabi juru dimensjoni internazzjonali dgħajfa u livelli baxxi ta’ mobbiltà ta’ studju u ta’ traineeships, meta mqabbla ma’ programmi ta’ studju f’oqsma oħra (14), u hemm sfidi relatati mar-rikonoxximent tal-perijodi ta’ mobbiltà barra mill-pajjiż u r-riżultati tat-tagħlim.

22. L-opportunitajiet relatati ma’ għażliet ta’ karrieri differenti fil-professjoni tat-tagħlim, li joffru mogħdijiet multipli għall-progressjoni professjonali, jistgħu jżidu l-motivazzjoni għall-aċċess u biex jibqgħu fil-professjoni, kif ukoll il-motivazzjoni għat-tagħlim tul il-ħajja. Huma jistgħu jħeġġu lill-għalliema u l-ħarrieġa biex jibqgħu ddedikati għall-professjoni, u impenjati kemm għall-istudenti tagħhom kif ukoll għat-tagħlim tagħhom stess matul il-ħajja tax-xogħol tagħhom. Min-naħa l-oħra, huwa daqstant importanti li l-għalliema u l-ħarrieġa ma jiġux mgħobbija żżejjed b’kompiti amministrattivi b’tali mod li jkun diffiċli għalihom li jiffokaw fuq it-tagħlim.

23. L-għalliema u l-ħarrieġa, kif ukoll il-mexxejja tal-istituzzjonijiet, jistgħu jikkontribwixxu għat-tfassil tal-politika bl-għarfien, l-għarfien espert u l-għerf prattiku tagħhom. Fl-istess ħin, l-involviment tagħhom fit-tfassil tal-politika jista’ jżid is-sjieda tagħhom, u konsegwentement ikollu effett pożittiv fuq ir-riżultati tal-implimentazzjoni ta’ diversi inizjattivi politiċi u riformi.

24. Il-benesseri tal-għalliema u l-ħarrieġa jinfluwenza s-sodisfazzjon u l-entużjażmu tagħhom f’xogħolhom, u għandu impatt fuq l-attrattività tal-professjoni tagħhom, u sussegwentement fuq il-fatt li jibqgħu fil-professjoni. Huwa fattur importanti fil-kwalità u fil-prestazzjoni, li jikkorrelata mal-motivazzjoni tagħhom stess u mal-motivazzjoni u l-kisbiet tal-istudenti tagħhom.

25. Aspetti importanti ta’ benesseri jistgħu jkunu relatati, fost l-oħrajn, mal-fehim u l-ġestjoni tal-aspettattivi; l-ammont ta’ xogħol, l-ambjenti tax-xogħol, inkluż is-sikurezza tat-tagħlim u l-apprendiment, u l-kondizzjonijiet tax-xogħol; l-appoġġ disponibbli bejn il-pari u istituzzjonali; relazzjonijiet mal-istudenti, il-ġenituri, il-pari u l-mexxejja tal-istituzzjonijiet; u r-rispett u l-apprezzament mogħtija mill-komunità usa’. Jekk dawn il-fatturi jkunu nieqsa jew mhux esperjenzati b’mod pożittiv, dan jista’ jwassal għal eżawriment fiżiku u emozzjonali, stress u burn-out, b’effett fuq is-saħħa mentali u dik fiżika.

26. Sabiex jiġu appoġġati kemm il-kisba kif ukoll il-benesseri tal-għalliema u l-ħarrieġa, kif ukoll tal-istudenti, ikun ta’ benefiċċju li jinbnew u jiġu promossi komunitajiet tat-tagħlim kollaborattivi, u kultura ta’ tim kollaborattiv bejn l-għalliema u l-ħarrieġa, il-pari tagħhom u l-mexxejja tal-istituzzjoni, l-istudenti, il-ġenituri, u partijiet interessati oħra, bħall-impjegaturi. L-għalliema u l-ħarrieġa ta’ esperjenza jista’ jkollhom rwol importanti bħala mentors għall-kollegi żgħażagħ tagħhom, filwaqt li huma stess jibbenefikaw minn skambju interġenerazzjonali. Barra minn hekk, huwa importanti li jiġi stimulat tagħlim professjonali minn isfel għal fuq, ibbażat fuq il-pari u tiġi promossa tmexxija ta’ tagħlim u parteċipattiva li tibni l-fiduċja, tispira u timmotiva l-persunal edukattiv. Barra minn hekk, kif xieraq, l-evalwazzjoni tista’ tintuża biex jiġi appoġġat it-titjib fil-ħidma tagħhom, billi jingħataw evalwazzjoni kostruttiva u feedback dwar il-prestazzjoni tagħhom, jiġu stabbiliti kriterji għall-promozzjoni u r-rikonoxximent ta’ dawk li jwettqu kisbiet sinifikanti.

27. Investiment suffiċjenti, effettiv u sostenibbli f’għalliema u ħarrieġa huwa investiment fil-kwalità tal-edukazzjoni u t-taħriġ. Dan jinkludi diversi aspetti, bħall-investiment f’opportunitajiet għall-edukazzjoni u t-taħriġ tal-għalliema u l-ħarrieġa, infrastruttura u spazji ta’ tagħlim adegwati, għodod u riżorsi, kif ukoll is-salarji (15).

28. Dan kollu ta’ hawn fuq jista’ jiġi kkunsidrat filwaqt li jiġu żviluppati inċentivi biex tiġi indirizzata l-kwistjoni tan-nuqqas ta’ għalliema u ħarrieġa. Possibbiltajiet addizzjonali li jistgħu jiġu esplorati jistgħu jinkludu boroż ta’ studju biex jattiraw studenti għal programmi ta’ studju rilevanti jew reklutaġġ ta’ professjonisti bi kwalifiki li mhumiex fit-tagħlim, filwaqt li tingħata attenzjoni għall-promozzjoni u l-appoġġ ta’ provvista ta’ kwalità għolja.

JISTIEDEN LILL-ISTATI MEMBRI, B’KONT DEBITU GĦALL-AWTONOMIJA ISTITUZZJONALI, U F’KONFORMITÀ MAĊ-ĊIRKOSTANZI NAZZJONALI, BIEX:

29. Ikomplu jagħmlu aktar sforzi biex jinvolvu lill-għalliema u l-ħarrieġa fil-ħolqien ta’ politiki dwar l-edukazzjoni u t-taħriġ fil-livelli kollha tat-tfassil tal-politika, b’żieda fil-kollaborazzjoni, it-trawwim tas-sjieda tagħhom tal-proċess, kif ukoll l-awtonomija tagħhom fl-applikazzjoni ta’ dawn il-politiki fil-prattika.

30. Jieħdu kont tal-ħtieġa għal approċċ komprensiv għall-edukazzjoni inizjali, l-induzzjoni u l-iżvilupp professjonali kontinwu tal-għalliema u l-ħarrieġa meta jiżviluppaw politiki relatati mal-edukazzjoni u t-taħriġ tal-għalliema u l-ħarrieġa.

31. Jippromwovu u jappoġġaw parteċipazzjoni akbar mill-għalliema u l-ħarrieġa fl-iżvilupp professjonali kontinwu, b’mod partikolari billi jittieħdu passi ulterjuri biex jitneħħew l-ostakli għall-parteċipazzjoni u l-opportunitajiet, u jirsistu għal evalwazzjonijiet xierqa u rikonoxximent tal-valur tal-iżvilupp professjonali kontinwu bħala element kostitwenti tal-progressjoni fil-karriera.

32. Jinkoraġġixxu lill-istituzzjonijiet tal-edukazzjoni u t-taħriġ biex jipprovdu opportunitajiet ta’ żvilupp professjonali kontinwi ta’ impatt u bbażati fuq ir-riċerka għall-għalliema u l-ħarrieġa, abbażi ta’ kollaborazzjoni, osservazzjoni bejn il-pari u tagħlim bejn il-pari, gwida, mentoraġġ u netwerking. Fl-iżvilupp ta’ tali opportunitajiet, jekk ikun xieraq, iħeġġu lill-istituzzjonijiet tal-edukazzjoni u t-taħriġ biex iwessgħu l-offerta ta’ tagħlim tagħhom, inkluż unitajiet iżgħar ta’ tagħlim, bħal dawk li possibbilment iwasslu għal mikrokredenzjali, filwaqt li jitqiesu l-arranġamenti ta’ assigurazzjoni tal-kwalità.

33. Ikomplu jappoġġaw l-istituzzjonijiet tal-edukazzjoni għolja, filwaqt li jirrispettaw bis-sħiħ l-awtonomija tagħhom, fit-tisħiħ tal-kompetenzi tal-persunal akkademiku fl-applikazzjoni tal-apprendiment ibbażat fuq ir-riċerka u ċċentrat fuq l-istudenti, approċċ ta’ evalwazzjoni u tagħlim, u l-istabbiliment u s-segwitu ta’ proċessi ċari, trasparenti u ġusti għar-reklutaġġ ta’ persunal u impjiegi li jirrikonoxxu l-valur tal-attivitajiet tat-tagħlim (16), li għandhom jitqiesu wkoll fil-politiki u l-prattiki ta’ progress.

34. Jesploraw possibbiltajiet għad-diversifikazzjoni tal-karrieri tal-għalliema u l-ħarrieġa u għall-iżvilupp ta’ oqfsa nazzjonali ta’ karrieri biex jgħinu fit-twettiq tal-aspirazzjonijiet u l-motivazzjonijiet tal-karriera tagħhom, kif ukoll il-ħtiġijiet ta’ tagħlim tagħhom.

35. Jimmotivaw lill-istituzzjonijiet tal-edukazzjoni u t-taħriġ biex jintegraw il-mobbiltà tal-għalliema u l-ħarrieġa – fiżika, virtwali jew imħallta – fl-istrateġiji tagħhom ta’ tagħlim, żvilupp u internazzjonalizzazzjoni, inkluż l-użu tal-potenzjal ta’ għodod Ewropej bħall-e-Twinning u l-EPALE bħala parti integrali tad-dispożizzjoni ta’ tagħlim. Jivvalidaw, kull meta jkun possibbli u skont ir-regolamenti nazzjonali u skont iċ-ċirkostanzi nazzjonali, il-ħiliet u l-kompetenzi miksuba permezz ta’ għodod u mobbiltà Ewropej bħala parti mill-iżvilupp professjonali kontinwu tal-għalliema u l-ħarrieġa.

36. Jagħmlu aktar sforzi biex jippromwovu l-mobbiltà kemm fost l-istudenti kif ukoll l-għalliema u l-ħarrieġa prattikanti u jneħħu l-ostakli persistenti bil-ħsieb li jiżdiedu r-rati ta’ parteċipazzjoni. F’dan ir-rigward, jinkoraġġixxu istituzzjonijiet ta’ edukazzjoni għolja inkarigati mill-edukazzjoni inizjali tal-għalliema biex jisfruttaw bis-sħiħ il-potenzjal tal-mobbiltà bħala parti mill-offerta ta’ tagħlim tagħhom, li tista’ tinkludi, kif xieraq, opportunitajiet ta’ mobbiltà fi programmi ta’ studju. Barra minn hekk, jiffaċilitaw il-parteċipazzjoni f’diversi forom ta’ mobbiltà fl-iżvilupp professjonali tal-għalliema u l-ħarrieġa prattikanti, inkluż billi jsiru sforzi biex jinstabu soluzzjonijiet sostenibbli għal ħtiġijiet ta’ sostituzzjoni.

37. Sabiex jitjiebu l-attrattività u l-istatus tal-professjoni, isir investiment f’miżuri relatati mat-titjib tal-edukazzjoni inizjali u t-taħriġ professjonali kontinwu tagħhom, il-kondizzjonijiet tax-xogħol u l-prospetti tal-karriera, kif ukoll miżuri biex jissaħħu aktar ir-reżiljenza u l-benesseri tagħhom, sabiex jiġu appoġġati fl-indirizzar ta’ aspetti stressanti tax-xogħol tagħhom. Fl-indirizzar ta’ dawn l-aspetti, huwa importanti li jkun possibbli l-involviment effettiv tas-sħab soċjali.

38. Il-kooperazzjoni u l-iskambju ta’ esperjenzi u informazzjoni relatati ma’ żviluppi tal-politika dwar l-għalliema u l-ħarrieġa, inkluż l-iżvilupp u r-reviżjoni ta’ oqfsa ta’ kompetenza nazzjonali għall-għalliema u l-ħarrieġa.

JISTIEDEN LILL-KUMMISSJONI, F’KONFORMITÀ MAL-KOMPETENZI TAGĦHA U B’KONT DEBITU GĦAS-SUSSIDJARJETÀ, BIEX:

39. Sabiex tiġi ffaċilitata l-mobbiltà tal-istudenti u tal-għalliema u l-ħarrieġa prattikanti, f’kooperazzjoni mal-Istati Membri, trawwem djalogu u teżamina l-ostakli, inkluż l-aspetti strutturali, ir-rikonoxximent tar-riżultati ta’ perijodi ta’ tagħlim barra mill-pajjiż u l-kwalifiki akkademiċi, u tipprovdi gwida lill-istituzzjonijiet tal-edukazzjoni u t-taħriġ biex titjieb il-mobbiltà u titwessa’ l-perspettiva internazzjonali tal-istudenti għalliema u l-ħarrieġa.

40. Biex tikkomplementa l-isforzi nazzjonali eżistenti, tesplora l-possibbiltà li titħejja proposta għal qafas Ewropew ta’ kompetenza (17) rilevanti sabiex jitrawmu l-iżvilupp u l-valutazzjoni tal-għarfien, tal-ħiliet u tal-attitudnijiet relatati mal-iżvilupp sostenibbli, li għandhom jintużaw fuq bażi volontarja.

41. Tappoġġa kooperazzjoni aktar mill-qrib bejn l-istituzzjonijiet tal-edukazzjoni u t-taħriġ fl-Unjoni, sabiex tissaħħaħ l-edukazzjoni tal-għalliema bbażata fuq ir-riċerka, tiġi appoġġata l-mobbiltà transfruntiera u l-opportunitajiet ta’ tagħlim konġunt fi ħdan sekwenza kontinwa tal-iżvilupp professjonali tal-għalliema, pereżempju permezz tal-inkoraġġiment ta’ kooperazzjoni volontarja u netwerking tal-istituzzjonijiet nazzjonali tal-edukazzjoni u t-taħriġ fil-livell tal-Unjoni, fil-forma ta’ akkademiji Ewropej tat-taħriġ tal-għalliema.

42. Sabiex jiġu kkomplementati l-isforzi nazzjonali eżistenti, tiġi esplorata l-possibbiltà tal-iżvilupp ta’ linji gwida Ewropej bħala appoġġ li għandu jintuża, fuq bażi volontarja, fil-ħolqien ta’ oqfsa ta’ karriera fil-livell nazzjonali, li jibnu fuq ir-riżultati tal-ħidma tal-Grupp ta’ Ħidma dwar l-Edukazzjoni u t-Taħriġ 2020 dwar l-Iskejjel, biex tindirizza l-progressjoni tal-għalliema u l-ħarrieġa f’perspettiva usa’ u tipprovdi rispons għall-għanijiet, il-motivazzjoni u l-ambizzjonijiet tagħhom.

43. F’kooperazzjoni mal-Istati Membri, tippromwovi l-użu u tikkunsidra l-iżvilupp ulterjuri ta’ pjattaformi online eżistenti, bħall-e-Twinning, School Education Gateway u EPALE, u teżamina modi possibbli ta’ kif l-użu tagħhom jiġi estiż biex tiġi ffaċilitata l-mobbiltà kemm tal-istudenti kif ukoll tal-għalliema u l-ħarrieġa, bħas-sejbien ta’ sħab għal proġetti ta’ mobbiltà u billi tiġi pprovduta pjattaforma għat-tħejjija u s-segwitu tal-mobbiltà.

44. Sabiex jitrawwem l-apprezzament, tiġi promossa l-importanza tal-professjoni tat-tagħlim u tingħata viżibbiltà lit-tagħlim ta’ kwalità għolja, jiġu investigati l-fattibbiltà u l-valur miżjud tal-introduzzjoni ta’ premju Ewropew annwali għal għalliema jew ħarrieġa eċċezzjonali, pereżempju għall-promozzjoni tal-innovazzjoni, l-inklużività jew id-dimensjoni Ewropea fit-tagħlim.

45. Tkompli tappoġġa l-iżvilupp ta’ opportunitajiet ta’ edukazzjoni u taħriġ għal għalliema u ħarrieġa prospettivi u prattikanti, kif ukoll il-mobbiltà tagħhom, b’mod partikolari permezz tal-programm Erasmus + u l-Fondi Strutturali u ta’ Investiment Ewropej, b’mod partikolari l-Fond Soċjali Ewropew, u s-suċċessuri tagħhom.

46. Tieħu kont sħiħ ta’ dawn il-konklużjonijiet meta tkun qed tiżviluppa proposti għaż-Żona Ewropea tal-Edukazzjoni u l-qafas strateġiku ġdid għall-kooperazzjoni fl-edukazzjoni u t-taħriġ, inkluż il-kontinwazzjoni tal-iskambju ta’ prattiki tajba bejn l-Istati Membri.

(1) Għall-finijiet ta’ dawn il-konklużjonijiet, għalliem huwa persuna li huwa rikonoxxut li għandu l-istatus ta’ għalliem (jew ekwivalenti) skont il-leġislazzjoni u l-prattika nazzjonali, filwaqt li ħarrieġ huwa xi ħadd li jwettaq attività waħda jew aktar marbuta mal-funzjoni ta’ taħriġ (teoretika jew prattika), jew f’istituzzjoni għall-edukazzjoni jew it-taħriġ jew fuq il-post tax-xogħol. Huma jinkludu għalliema fl-edukazzjoni ġenerali u l-edukazzjoni għolja, għalliema u ħarrieġa fil-VET inizjali u kontinwi, kif ukoll professjonisti fl-edukazzjoni u l-kura bikrija tat-tfal u edukaturi għall-adulti.

(2) Kif definit fir-Rakkomandazzjoni tal-Kunsill tat-22 ta’ Mejju 2018 dwar il-promozzjoni tal-valuri komuni, l-edukazzjoni inklużiva u d-dimensjoni Ewropea tat-tagħlim.

(3) Fl-UE, it-tagħlim ġeneralment jeħtieġ kwalifika terzjarja. L-aktar rekwiżit komuni minimu għat-tagħlim fil-livell primarju huwa l-lawrja ta’ baċellerat. Biex jgħallmu fis-sekondarja tal-ewwel livell, nofs is-sistemi tal-UE jistabbilixxu l-kwalifika minima fil-livell ta’ master. Biex jgħallmu fl-iskejjel sekondarji tat-tieni livell, fil-biċċa l-kbira tal-pajjiżi tal-UE, l-għalliema jeħtieġu lawrja ta’ master’s bħala kwalifika minima. (ET Monitor 2019, p. 24) Madankollu, fl-edukazzjoni u l-kura bikrija tat-tfal hemm rekwiżiti differenti għall-kwalifiki minimi madwar l-Ewropa. F’xi pajjiżi, hemm l-istess rekwiżiti ta’ kwalifiki minimi għall-membri kollha tal-persunal, filwaqt li f’oħrajn huma meħtieġa kwalifiki differenti għal pożizzjonijiet u profili differenti. Il-kwalifiki terzjarji spiss mhumiex meħtieġa għall-membri kollha ta’ tim ta’ edukazzjoni u kura bikrija tat-tfal. (Key data on early childhood education and care in Europe, (Data ewlenija dwar l-edukazzjoni u l-kura bikrija tat-tfal fl-Ewropa), Rapport Eurydice, 2019, p. 71 - 72)

(4) Et Monitor 2019 (p. 24).

(5) Kif definit fir-Rakkomandazzjoni tal-Kunsill tat-22 ta’ Mejju 2018 dwar il-kompetenzi ewlenin għat-tagħlim tul il-ħajja.

(6) Abbażi tad-data ta’ TALIS 2018, 21 % tal-għalliema jirrapportaw ħtieġa ulterjuri għal taħriġ fit-tagħlim tal-istudenti bi bżonnijiet speċjali, 16 % fl-użu tal-ICT għat-tagħlim, u madwar 13 % fit-tagħlim f’ambjenti multilingwi u multikulturali (ET Monitor 2019, p. 10). Id-data tissuġġerixxi li l-popolazzjoni Ewropea tal-istudenti fl-edukazzjoni għolja qed issir ukoll aktar diversa (Eurostudent VI (2016-2018)).

(7) Et Monitor 2019 (p. 21).

(8) Hemm nuqqas ta’ studenti li jirreġistraw fl-edukazzjoni inizjali tal-għalliema, kif ukoll rati għolja ta’ tluq bikri mill-iskola (Il-Karrieri tal-Għalliema fl-Ewropa: Aċċess, Progressjoni u Appoġġ, Eurydice, 2018, p. 10).

(9) Et Monitor 2019, p. 9, 10, 21.

(10) L-Immodernizzar tal-Edukazzjoni Għolja fl-Ewropa: Persunal Akkademiku – 2017, Eurydice, 2017.

(11) Abbażi tad-data ta’ TALIS 2018, 18 % tal-għalliema tal-iskejjel sekondarji tal-ewwel livell fl-UE jqisu li l-professjoni tagħhom hi vvalutata mis-soċjetà, u s-sehem jonqos aktar kemm iqattgħu żmien fil-professjoni, kif jagħmel (f’diversi pajjiżi tal-UE) is-sehem tal-għalliema li xorta jagħżlu li jaħdmu bħala għalliema (ET Monitor 2019, p. 9).

(12) Il-biċċa l-kbira tal-pajjiżi Ewropej jadottaw oqfsa li jiddeskrivu sett ta’ kompetenzi li l-għalliema jeħtieġ li jkollhom jew jiżviluppaw matul il-karriera tagħhom. Fil-prattika, madankollu, oqfsa bħal dawn ivarjaw fil-format, il-livell ta’ dettall, il-valur u l-użu (ET Monitor 2019, p. 34).

(13) Abbażi tad-data ta’ TALIS 2018, 21 % tal-għalliema jirrapportaw ħtieġa ulterjuri għal taħriġ fit-tagħlim tal-istudenti bi bżonnijiet speċjali, 16 % fl-użu tal-ICT għat-tagħlim, u madwar 13 % fit-tagħlim f’ambjenti multilingwi u multikulturali (ET Monitor 2019, p. 10).

(14) Il-mobbiltà internazzjonali tal-istudenti għalliema matul l-edukazzjoni inizjali tal-għalliema (ikkalkulata bħala l-proporzjon ta’ għalliema li qattgħu perijodu ta’ studju barra mill-pajjiż bħala parti mill-edukazzjoni inizjali tal-għalliema tagħhom) mhijiex komuni ħafna u tvarja b’mod konsiderevoli bejn l-Istati Membri (ET Monitor, p. 26).

(15) L-evidenza tissuġġerixxi li s-salarji għandhom impatt fuq ir-reklutaġġ u ż-żamma tal-għalliema u l-ħarrieġa, kif ukoll fuq ir-riżultati tat-tagħlim. Is-salarji tal-għalliema spiss huma inqas mis-salarji medji ta’ ħaddiema oħra li għandhom livell edukattiv terzjarju. (ET Monitor 2019, p. 39 - 40).

(16) L-istandards 1.3 u 1.5, Standards u Linji Gwida għall-Assigurazzjoni tal-Kwalità fiż-Żona Ewropea ta’ Edukazzjoni Għolja, 2015.

(17) Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Il-Komunikazzjoni dwar il-Patt Ekoloġiku Ewropew, 11 ta’ Diċembru 2019 (p. 19)